ખાતી વખતે સમીરે સલોનીને યાદ કરાવ્યું કે બીજે દિવસે રવિવારે આકાશ અને એની ફિયાન્સી લંચ પર આવવાના છે, સલોનીને મૂડ ના હોય તો ક્યાંક બહાર રેસ્ટોરન્ટમાં જઈ શકાય. સલોની એના પ્રેમાળ જીવનસાથી સામે વ્હાલથી જોઈ રહી. એને આવેલાં આંસુથી સમીર વિચલીત થઈ ગયો હતો, એને ખુદને નવાઈ લાગતી હતી કે આ બધાં અજાણ્યા વૃધ્ધો એના આટલા નિકટના સ્વજન શી રીતે બની ગયા. એણે સમીરને એમ કરવાની ના કહી. એણે કહ્યું કે એને યાદ છે અને દેશમુખઆંટી એને મદદ કરવા આવવાના છે, એણે તો દેશમુખઅંકલ અને આંટીને પણ જમવાનું નિમંત્રણ આપ્યું હતું પણ એ માંડ માંડ ટિફીન લઈ જવા તૈયાર થયા હતા.સમીર એને સ્વસ્થ થયેલી જોઈ ખુશ થયો. આનંદથી એનાં પનીર મખનીનાં વખાણ કરતાં ખાધું. સલોનીએ કહ્યું એ આજે જ પમ્મી આંટી પાસે બનાવતાં શીખી.